
VILNIAUS R. RIEŠĖS VAIKŲ LOPŠELIO-DARŽELIO „SAULĖS SLĖNIS“
 NUOTOLINIO DARBO TVARKOS APRAŠAS

I SKYRIUS
 BENDROSIOS NUOSTATOS

1. Nuotolinio darbo tvarkos aprašas (toliau – Aprašas) nustato darbuotojų nuotolinio darbo organizavimo ir vykdymo tvarką Vilniaus r. Riešės vaikų lopšelyje-darželyje „Saulės slėnis“ (toliau – lopšelis-darželis).
2. Nuotolinis darbas – tai darbuotojui priskirtų darbo funkcijų ar jų dalies atlikimas ne lopšelio-darželio patalpose, darbuotojo ir lopšelio-darželio suderintoje vietoje, naudojantis informacinėmis ir elektroninių ryšių technologijomis.
3. Nuotolinis darbas gali būti taikomas darbuotojams, kurių darbo funkcijos pagal savo pobūdį gali būti tinkamai atliekamos nuotoliniu būdu.
4. Nuotolinis darbas organizuojamas taip, kad nebūtų trikdomas ikimokyklinio ir priešmokyklinio ugdymo procesas, vaikų priežiūra ir saugumas bei tinkamas lopšelio-darželio funkcijų vykdymas.
5. Nuotolinis darbas nėra taikomas tais atvejais, kai darbuotojo funkcijų tinkamam atlikimui būtinas fizinis buvimas lopšelyje-darželyje.

II SKYRIUS
NUOTOLINIO DARBO ORGANIZAVIMAS 

6. Darbuotojas, pageidaujantis dirbti nuotoliniu būdu, pateikia lopšelio-darželio direktoriui laisvos formos prašymą, kuriame būtinai nurodo:
6.1. priežastį;
6.2. nuotolinio darbo laikotarpį ir (ar) dienas;
6.3. nuotolinio darbo vietą;
6.4. telefono numerį ir elektroninio pašto adresą ryšiui palaikyti;
7. Sprendimą dėl nuotolinio darbo priima lopšelio-darželio direktorius, įvertinęs darbuotojo darbo funkcijas, darbo organizavimo galimybes ir lopšelio-darželio veiklos poreikius.
8. Nuotolinio darbo metu darbuotojas:
8.1.  tinkamai ir nustatytais terminais atlieka savo darbo funkcijas bei pavestas užduotis;
8.2.  darbo metu yra pasiekiamas telefonu ir elektroninėmis ryšio priemonėmis;
8.3.  laikosi nustatyto darbo laiko režimo;
8.4. prireikus, suderinęs su lopšelio-darželio direktoriumi, atvyksta į įstaigą;
8.5. laikosi darbuotojų saugos ir sveikatos, asmens duomenų apsaugos bei informacijos saugumo reikalavimų.
9. Nuotolinio darbo vieta turi būti tinkama saugiai ir tinkamai atlikti darbuotojo darbo funkcijas.
10. Nuotolinio darbo metu darbuotojas privalo užtikrinti, kad jo naudojama darbo įranga, dokumentai ir kita su darbu susijusi informacija nebūtų prieinama tretiesiems asmenims.

III SKYRIUS
INFORMACINIŲ SISTEMŲ IR DOKUMENTŲ NAUDOJIMAS

11. [bookmark: _Hlk150020908]Nuotoliniu būdu dirbantys darbuotojai darbo funkcijoms atlikti naudoja lopšelio-darželio suteiktas arba lopšelio-darželio nustatyta tvarka leidžiamas naudoti informacines sistemas ir elektronines ryšio priemones.
12. DBSIS dokumentų valdymo sistema gali būti naudojama tik lopšelio-darželio patalpose arba prisijungus prie lopšelio-darželio informacinio tinklo saugiu VPN ryšiu.
13. Darbuotojas privalo saugoti jam suteiktus prisijungimo duomenis, jų neatskleisti kitiems asmenims ir nenaudoti ne darbo funkcijoms atlikti.
14. Nuotolinio darbo metu darbuotojas privalo užtikrinti dokumentų, asmens duomenų, tarnybinės ir kitos riboto naudojimo informacijos saugumą.
15. Lopšelio-darželio dokumentai, asmens duomenys ir kita tarnybinė informacija negali būti saugomi asmeninėse debesijos saugyklose, asmeniniuose elektroniniuose paštuose ar kitose lopšelio-darželio nepatvirtintose sistemose.

IV SKYRIUS
DARBO LAIKAS, PRIEMONĖS IR IŠLAIDOS

16. Nuotoliniu būdu dirbantis darbuotojas laikosi nustatyto darbo laiko režimo ir darbo metu turi būti pasiekiamas lopšelio-darželio nustatytais ryšio kanalais.
17. Nuotoliniu būdu dirbančio darbuotojo darbo laikas apskaitomas ir darbo užmokestis mokamas tokia pačia tvarka kaip ir dirbant lopšelio-darželio patalpose.
18. Darbuotojui, dirbančiam nuotoliniu būdu, taikomos tokios pačios darbo teisės, garantijos ir pareigos kaip ir darbuotojui, dirbančiam lopšelio-darželio patalpose.
19. Darbo priemones, reikalingas nuotoliniam darbui, darbuotojui suteikia lopšelis-darželis arba jų naudojimas suderinamas su lopšelio-darželio direktoriumi.
20. Su nuotoliniu darbu susijusių išlaidų kompensavimo tvarka nustatoma darbuotojo ir lopšelio-darželio susitarimu bei Lietuvos Respublikos teisės aktų nustatyta tvarka.

V SKYRIUS
BAIGIAMOSIOS NUOSTATOS

21. Nuotolinio darbo galimybė vertinama individualiai, atsižvelgiant į darbuotojo darbo funkcijas, lopšelio-darželio veiklos organizavimą ir galimybę užtikrinti tinkamą darbo funkcijų atlikimą.
22. Nuotolinis darbas negali būti organizuojamas taip, kad dėl jo nebūtų užtikrinamas vaikų ugdymas, priežiūra ir saugumas arba būtų trikdomas lopšelio-darželio darbas.
23. Nuotoliniu būdu dirbantis darbuotojas atsako už tinkamą jam pavestų darbo funkcijų atlikimą, darbo priemonių naudojimą ir šio Aprašo reikalavimų laikymąsi.
24. Darbuotojams, dirbantiems nuotoliniu būdu, taikomi Lietuvos Respublikos darbo kodekso ir kitų teisės aktų, reglamentuojančių darbo santykius, darbuotojų saugą ir sveikatą, asmens duomenų apsaugą bei informacijos saugumą, reikalavimai.
25. Aprašas keičiamas ir pripažįstamas netekusiu galios lopšelio-darželio direktoriaus įsakymu.
























